text: Гэтая кніга — для кожнай беларускай сям’і. Яна адрасаваная найперш дзецям і падлеткам, але прачытаць яе будзе карысна і дарослым: бацькам, дзядулям і бабулям, настаўнікам. Кнігу, якая выходзіць у дзвюх частках, склалі цікавыя, спазнаваўчыя і надзвычай багата ілюстраваныя апавяданні з гісторыі Беларусі.
  Гэта своеасаблівая кніга сямейнай памяці. Праз пададзеныя словы, фразы, прыказкі і прымаўкі, якія часта ўжываліся ў сямейным асяроддзі, аўтарка хацела пакінуць удзячны ўспамін пра бацькоў.
  Увазе чытачоў прапануецца напісаная ў 1921 г. праца вядомага беларускага навукоўца Язэпа Лёсіка, прысвечаная гісторыі этноніма літва і пытанню этнічнай прыналежнасці старажытных ліцьвіноў. Пасляслоўе змяшчае крытычны агляд розных версій – ад сярэднявечных да сучасных, што спрабуюць развязаць гэтую загадку. У дадатку – артыкул Я. Люціча-Воўка 1949 г., які наўпрост датычыць тэмы Лёсікавай працы.
  Кніга прысвечана разгляду зместу правоў чалавека ў розных сферах – права на жыццё, на ахову здароўя, на харчаванне, на жытло, на свабоду слова, на недатыкальнасць прыватнага жыцця ды інш. Паказваецца гісторыя развіцця ідэяў аб правах чалавека, а таксама разглядаюцца праблемы, якія існуюць у справе іх рэалізацыі ў сучасным свеце.
  Кніга нямецкага публіцыста і гісторыка культуры Увэ Рады запрашае ў захапляльнае падарожжа ўздоўж адной еўрапейскай ракі – ад старажытнасці да нашых дзён. Нёман, Немэн, Нямунас, Мэмэль, Неман… Рака, якую перацінаюць межы, якая сама нярэдка была мяжой. Паўсюль на Нёмане сёння адбываюцца пошукі слядоў ужо не “ўласнай” долі ў гісторыі, а еўрапейскай культурнай еднасці. Ці здолее Нёман стаць сапраўды еўрапейскай ракой, ці з’яднае яго новы погляд на гісторыю краю? Адказаць на гэтае пытанне пакуль што нялёгка.
  У брашуры змешчаная інфармацыя пра асноўныя юрыдычныя правы, адказнасць і абавязкі непаўналетняга грамадзяніна Рэспублікі Беларусь. Матэрыял у кнізе падзелены на блокі, кожны з якіх прысвечаны асобнай галіне права: сямейнаму, працоўнаму, адміністрацыйнаму, крымінальнаму і крымінальна-працэсуальнаму заканадаўству.
  Для непаўналетніх. Выданне можа быць карыснае сацыяльным педагогам, класным кіраўнікам ды іншым настаўнікам у часе правядзення заняткаў на прававую тэматыку.
  У брашуры асветленыя асобныя палажэнні цывільнага (грамадзянскага), працоўнага, сямейнага, адміністрацыйнага, крымінальнага і крымінальна-працэсуальнага заканадаўства, якое адлюстроўвае правы, адказнасць і абавязкі непаўналетніх у Рэспубліцы Беларусь.
  Кніга будзе карысная ўсім дарослым — бацькам і спецыялістам, — якія імкнуцца дапамагчы дзецям вырасці законапаслухмянымі грамадзянамі сваёй краіны або жадаюць самастойна абараніць дзіця, якое трапіла ў цяжкую жыццёвую сітуацыю.
  Выданне прысвечана гісторыі гандлёвых і культурных сувязяў Беларусі і мусульманскага свету. Асаблівая ўвага аддадзена супольнасці беларускіх татараў, якія даўно інтэграваліся ў нашае грамадства, іх культуры і звычаям. Адзначаны ўклад навукоўцаў-беларусаў ва ўсходазнаўства. Кніга багата ілюстравана рэпрадукцыямі старадаўніх паштовак з калекцыі У. Ліхадзедава і сучаснымі здымкамі аўтара.
  Кніга прысвечана малавядомай постаці айчыннай гісторыі XV стагоддзя. Унук Альгерда і Дзмітрыя Данскога, Юрай Мсціслаўскі ўваходзіў у кола найвышэйшай знаці Усходняй Еўропы, браў удзел у многіх важных падзеях сваёй эпохі. У працы закрануты шэраг актуальных пытанняў царкоўнай гісторыі, сярод якіх праблема ўзаемадачыненняў праваслаўнай і каталіцкай канфесій, лёс Фларэнтыйскай вуніі на ўсходнеславянскіх землях. Асаблівая ўвага аддадзена Мсціслаўскаму княству – вотчыннаму ўла­данню Юр’я. Кніга змяшчае дакументальны да­датак і ілюстрацыйны матэрыял.
  На рэпрадукцыях старых паштовак адлюстраваны жыццёвы і творчы шлях Юльюша Славацкага (1809–1849). Асаблівая ўвага аддадзена сувязі яго з Беларуссю. Кніга змяшчае пераклад на беларускую мову аднаго з ранніх твораў – трагедыі «Міндоўг, кароль літоўскі». Выданне прымеркаванае да 200-годдзя славутаг польскага паэта.
  Ад ведаў — да любові, ад любові — да дзеяння па ахове і памнажэнні багаццяў нашага Вялікага дому — прыроды! Гэтая кніга для тых, хто хоча глыбей пазнаць родную прыроду, каму не абыякавы яе лёс. Чытачы даведаюцца пра ўсе кампаненты прыроды Магілёўскай вобласці: пра горныя пароды, на якіх размясцілася Магілёўшчына, разам з аўтарам паназіраюць за формамі яе зямной паверхні, атрымаюць цікавыя звесткі пра надвор'е і клімат, рэкі, азёры, вадасховішчы, глебу, пра бясконца разнастайны свет жывёл гэтага кутка Беларусі. У апошніх раздзелах разгледжаны пытанні раздзялення тэрыторыі вобласці на прыродныя комплексы і экалагічныя праблемы.
  Кніга можа быць карысная для шырокага кола чытачоў — настаўнікаў, студэнтаў, вучняў старэйшых класаў.